1.pielikums

Informatīvajam ziņojumam

par cilvēkresursu nodrošināšanu

valsts informācijas un komunikācijas tehnoloģiju

platformu uzturēšanai

# **Elektronisko iepirkumu sistēma**

***1. Esošās situācijas apraksts***

 Eiropas Savienības struktūrfondu un Kohēzijas fonda 2007. –2013. gada plānošanas perioda darbības programmas “Infrastruktūra un pakalpojumi” papildinājuma 3.2.2.1.1.apakšaktivitātes “Informācijas sistēmu un elektronisko pakalpojumu attīstība” ietvaros tika izveidota un 2014.-2020. gada plānošanas perioda darbības programmas “Infrastruktūra un pakalpojumi” darbības programmas “Izaugsme un nodarbinātība” specifiskā atbalsta mērķa 2.2.1. “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” ietvaros, Valsts reģionālās attīstības aģentūrai (turpmāk – VRAA) īstenojot projektu “E-iepirkumu un e-izsoļu platformas attīstība” Nr**.** 2.2.1.1/17/I/004, (turpmāk – projekts) tiek pilnveidota elektronisko iepirkumu, t.sk. e-konkursu, e-izsoļu un e-izziņu, platforma ([www.eis.gov.lv](http://www.eis.gov.lv)) (turpmāk – EIS). Šī projekta ietvaros līdz 2020. gada 31. jūlijam tiek attīstīta valsts IKT koplietošanas elementu un e-pārvaldes infrastruktūras izmantošana, pilnveidojot elektronisku datu atvēršanu un informācijas apmaiņu starp publiskās pārvaldes dalībniekiem un komersantiem.

EIS e-pasūtījumu apakšsistēmas lietošanas intensitāte katru gadu pieaug vidēji par 8 % gadā (sk. statistikas datus 1. attēlā):

1. *attēls*

***2. Administratīvo resursu ietaupījums, kas veidojas no sistēmas lietošanas***

EIS, papildus darbības tiešajiem ieguvumiem (cenu pazeminājums uz apgrozījuma rēķina, stingrākas garantijas apkalpošanas prasības u.t.t.), pastāv arī netiešie, no kuriem svarīgākais ir administratīvā sloga samazināšana iepirkumu procesa ietvaros, kas nozīmē mazāku cilvēkresursu nepieciešamību tajās institūcijās, kas izmanto EIS e-pasūtījumu apakšsistēmu iepirkumu veikšanai.

Eiropas Komisijas novērtējuma ziņojumā “*Impact and Effectiveness of EU Public Procurement Legislation*” (27.06.2011)[[1]](#footnote-2) (kas joprojām ir aktuāls, jo Latvijā šobrīd spēkā esošā iepirkumu procedūru norises kārtība pēc būtības nav mainījusies salīdzinājumā ar to, kāda tā bija 2011. gadā[[2]](#footnote-3)) norādīts, ka Latvijā vidējais cilvēkdienu skaits, ko pasūtītājs patērē vienam iepirkumam, ir 27 cilvēkdienas (sk. ziņojuma 125.lpp.). Savukārt preču vai pakalpojumu iegādei EIS e-pasūtījumu apakšsistēmā jebkuram darījumam vidēji tiek patērētas tikai 2 cilvēkdienas, līdz ar to starpība jeb kopējais efektivitātes aprēķināšanai izmantojamais administratīvā resursa ietaupījums uz vienu preču grupu (katalogu) ir 25 cilvēkdienas.

Balstoties uz cilvēkdienu patēriņu, ir aprēķināms netiešo izdevumu ietaupījums, vadoties no EIS darījumu kopsummām[[3]](#footnote-4) ar pieļāvumu, ka pasūtītāji, ja iepirkumi tiktu veikti ārpus EIS e-pasūtījumu apakšsistēmas, pārskata periodā (2018. gadā) katrs būtu rīkojuši vienu attiecīgo iepirkumu vai iepirkuma procedūru, kurā apvienotas visas vajadzības attiecīgās preču vai pakalpojumu grupas ietvaros.

Aprēķins, kas veikts, ņemot vērā EIS darījumus, kur visu darījumu kopsumma pārskata periodā (2018. gadā) attiecīgās preču vai pakalpojumu grupas ietvaros uz katru konkrēto pasūtītāju (pašvaldību institūciju un kapitālsabiedrību darījumi aprēķinos nav ņemti vērā) pārsniedza 42 000 *euro*, sk. aprēķinu 1. tabulā:

*1. tabula*

|  |  |  |  |  |  |
| --- | --- | --- | --- | --- | --- |
| Valsts publiskais sektors | Darījumi EIS (skaits) | Paredzamais resurss, ja procedūras tiktu rīkotas ārpus EIS (cilvēkdienas) | Parasto procedūru efektivitātes līmenis attiecībā pret EIS (procentos) | Resurss, procedūras norisei (darījumam) EIS (cilvēkdienas) | **EIS gada ietaupījums (amata vietās)** [[4]](#footnote-5) |
| Institūcijas  | 155 | 4185 c/d | 7% | 310 c/d | 17,30 a/v |
| Kapitāl-sabiedrības | 61 | 1782 c/d | 7% | 132 c/d | 7,37 a/v |
| **kopā:** | **24,67 a/v** |

Aprēķins, kas veikts, ņemot vērā EIS darījumus, kur visu darījumu kopsumma pārskata periodā (2018. gadā) attiecīgās preču vai pakalpojumu grupas ietvaros uz katru konkrēto pasūtītāju sasniedza vismaz 10 000 *euro*, bet ne vairāk kā 42 000 *euro*, sk. aprēķinu 2. tabulā:

*2. tabula*

|  |  |  |  |  |  |
| --- | --- | --- | --- | --- | --- |
| Valsts publiskais sektors | Darījumi EIS (skaits) | Paredzamais resurss, ja iepirkumi tiktu rīkoti ārpus EIS (cilvēkdienas) | Parasto iepirkumu efektivitātes līmenis attiecībā pret EIS (procentos) | Resurss, iepirkuma norisei (darījumam) EIS (cilvēkdienas) | **EIS gada ietaupījums (amata vietās)** |
| Institūcijas  | 235 | 2115 c/d | 22% | 470 c/d | 7,34 a/v |
| Kapitāl-sabiedrības | 65 | 585 c/d | 22% | 130 c/d | 2,03 a/v |
| **kopā:** | **9,37 a/v** |

Tādējādi EIS e-pasūtījumu apakšsistēmas nodrošinātais kopējais ietaupījums pārskata periodā (2018. gadā) ir **vismaz** **34,04 amata vietas**, no kurām 20 iepirkumu speciālistu vietas (2.amatu saime, 8. mēnešalgu grupa, III A līmenis), kas veido 325 513 *euro* ietaupījumu, 10 iepirkumu ekspertu vietas (2.amatu saime, 9. mēnešalgu grupa, III B līmenis), kas veido 177 201 *euro* ietaupījumu, 4,04 iepirkumu juristu vietas (21.amatu saime, 10. mēnešalgu grupa, III B līmenis), kas veido 77 424 *euro* ietaupījumu, kā arī darba vietu uzturēšanas izmaksas 106 579 *euro*, **kopumā 686 717 *euro* ietaupījums.**

***3. Sistēmai šobrīd pieejamais cilvēkresursu apjoms***

Ministru kabineta (turpmāk – MK) 2017. gada 28. februāra noteikumi Nr. 108 “Publisko elektronisko iepirkumu noteikumi” paredz 13 centralizēti iepērkamās preču un pakalpojumu grupas, no kurām VRAA ir piekritīgas 11[[5]](#footnote-6). Minētajos MK noteikumos piekritīgo preču grupu nodrošināšanā VRAA ir iesaistīti desmit darbinieki[[6]](#footnote-7), kas veido 0,9 cilvēka slodzes uz vienu preču grupu[[7]](#footnote-8). Pie minētā papildus atsevišķi pieskaitāmas vēl 0,3 cilvēka slodzes uz vienu preču grupu, vispārīgo vienošanos regulējuma izveidē, kā arī elektronisko preču un pakalpojumu katalogu tehniskās izveides un tehniskā atbalsta nodrošināšanā[[8]](#footnote-9). Minēto darbinieku izmaksas (atalgojums un darba vietu uzturēšana) tiek segtas no VRAA budžeta, kā arī daļēji (divi darbinieki) no Eiropas reģionālās attīstības fonda (turpmāk – ERAF) projekta “E-iepirkumu un e-izsoļu platformas attīstība” (līgums Nr. 2.2.1.1/17/I/004) līdzekļiem attiecībā uz sistēmas analīzi un pilnveidošanu.

***4. Papildus nepieciešamie cilvēkresursi risinājuma uzturēšanai***

Lai pilnvērtīgi nodrošinātu VRAA uzturēto EIS e-katalogu darbību 11 preču grupām VRAA nepieciešami 13 darbinieki, t.i., papildus 3 amata vietas nepieciešamas, lai atjaunotu EIS e-katalogu darījumu rezultātā piegādāto preču izlases kārtā veicamās kontroles (pārbaudes) uz vietas pie pasūtītājiem, kas tika pārtrauktas 2016. gadā, kad attiecīgi resursi tika novirzīti no EIS e-pasūtījumu apakšsistēmas uz e-konkursu apakšsistēmas uzturēšanu un atbalstu (jo pēc attiecīgā ERAF projekta[[9]](#footnote-10) noslēguma apakšsistēmas uzturēšanai netika piešķirti resursi tādā apjomā, kāds tika plānots attiecīgajā informatīvajā ziņojumā[[10]](#footnote-11) pirms attiecīgā ERAF projekta uzsākšanas) un, lai atjaunotu darbu pie EIS e-katalogos iekļauto preču standartu veidošanas.

Turklāt pēc EIS e-konkursu apakšsistēmas palaišanas ekspluatācijā ir notikušas vairākas izmaiņas publiskos iepirkumus regulējošajos tiesību aktos, būtiski paplašinot EIS lietošanu un nepieciešamību pēc sistēmas funkcionalitātes izmaiņām, piemēram:

* paredzēts, ka pircēja profils būs tikai EIS ar visu profilam piemītošo funkcionalitāti;
* paredzēta noslēgto līgumu publicēšana pircēja profilā;
* paplašināts EIS e-izziņu apakšsistēmā gatavojamajās izziņās ietvertais pārbaudāmais informācijas apjoms;
* paredzēta zemsliekšņu iepirkumu veikšana EIS ar elektronisku piedāvājumu iesniegšanu;
* paredzēta Eiropas vienotā iepirkuma procedūras dokumenta (turpmāk – ESPD) izmantošana iepirkuma procedūrās. Tai pat laikā Eiropas Savienības tiesību aktos[[11]](#footnote-12) noteikts, ka ESPD no 2018. gada 18. aprīļa sagatavojams tikai elektroniskā formā. Ievērojot, ka Eiropas Komisijas nodrošinātais ESPD elektroniskās izveides un gatavošanas rīks vairs nebūs ieejams 2019. gada aprīlī, līdzvērtīgi ESPD rīku izveides pienākums turpmāk ir dalībvalstīm[[12]](#footnote-13) un Latvijas gadījumā šāda rīka izstrāde noris EIS ietvaros.

Nekāds papildus finansējums, jo īpaši administratīvie resursi, VRAA kapacitātes celšanai, kas nepieciešams ne tikai minēto izmaiņu ieviešanai, bet arī turpmākajai attīstībai un atbalstam, nav ticis piešķirts, kā rezultātā šobrīd ir izveidojusies situācija kurā bez jau 3 trūkstošajām darba vietām ir prognozējams pat 5 darba vietu iztrūkums jau no esošajām darba vietām, jo:

* 4 darba vietām finansējums ir līdz 2020. gada 30. jūlijam, kad beigsies Eiropas Reģionālās attīstības fonda projekta finansējums. Uzsverams, ka sistēmai kritiski nepieciešamie darbi (jo īpaši lietojamības uzlabojumi, sistēmas pilnveidošana atbilstoši normatīvo aktu izmaiņām, sistēmas darbības analīze, t.sk. nepilnību un kļūdu identificēšana, kā arī sistēmas pielāgošanā lietotāju specifiskajām prasībām, t.sk. integrācija ar saistītājām nacionālajām un Eiropas līmeņa sistēmām un atbilstošu standartu pārņemšana), kurus projekta ietvaros šobrīd veic minētie 4 darbinieki, arī pēc projekta noslēguma saglabāsies visu turpmāko sistēmas darbības laiku un bez attiecīgo funkciju veikšanas sistēmas funkcionēšana nav iespējama;
* 1 darba vietai finansējums no VRAA budžeta ir tikai līdz 2019. gada 18. jūlijam.

Tādējādi kopējie papildus nepieciešamie cilvēkresursi, kas vajadzīgi turpmākai risinājuma uzturēšanai esošajā apjomā no 2020. līdz 2022. gadam, **ir 8 amata vietas** (kuru finansēšanai nepieciešamo finansējumu skat. 3.tabulā)**,** tajā skaitā:

* 2 projektu vadītāji (32. amatu saime, 11. mēnešalgu grupa, III A līmenis), kam atalgojumam nepieciešami 51 448 *euro* gadā (finansējums nepieciešams sākot ar 2020. gada 1. janvāri);
* 2 vecākie konsultanti (35. amatu saime, 10. mēnešalgu grupa, III līmenis), kam atalgojumam nepieciešami 47 912 *euro* gadā (finansējums vienai amata vietai nepieciešams sākot ar 2019. gada 19. jūliju un otrai amata vietai – sākot ar 2020. gada 1. janvāri);
* 3 sistēmu analītiķi (19.4 amatu saime, 12. mēnešalgu grupa, IV līmenis), kam atalgojumam nepieciešami 88 227 *euro* gadā (finansējums nepieciešams sākot ar 2020. gada 31. jūliju);
* 1 IT projektu vadītājs (32. amatu saime, 12. mēnešalgu grupa, III B līmenis), kam atalgojumam nepieciešami 29 409 *euro* gadā (finansējums nepieciešams sākot ar 2020. gada 31. jūliju);
* 3 darba vietu izveides izmaksas 8 331 *euro* (finansējums nepieciešams sākot ar 2020. gada 1. janvāri);
* 8 amata vietu ikgadējās uzturēšanas izmaksas 25 048 *euro* (finansējums vienas amata vietas uzturēšanai nepieciešams sākot ar 2019. gada 19. jūliju, trīs amata vietu uzturēšanai – sākot ar 2020. gada 1. janvāri un četru amata vietu uzturēšanai – sākot ar 2020. gada 31. jūliju).

*3.tabula. Nepieciešamais papildu finansējums un papildu amata vietas*

|  |  |  |  |
| --- | --- | --- | --- |
|  | 2020. gads | 2021. gads | 2022. gads un turpmāk |
| Atlīdzība | 148 374,88[[13]](#footnote-14) | 216 996,65 | 216 996,65 |
| Darba vietu izveide | 8 331 |  |  |
| Darba vietas uzturēšana | 17 742,33[[14]](#footnote-15) | 25 048 | 25 048 |
| **Finansējums kopā** | **174 448,21** | **242 044,65** | **242 044,65** |
| **Amata vietu skaits** | **8[[15]](#footnote-16)** | **8** | **8** |

Papildus jāpieskaita arī turpmāk aprakstītie nepieciešamie resursi, kas izriet no zemāk aprakstītājām iepirkumu centralizācijas iniciatīvām.

2018. gada 13. decembra Valsts sekretāru sanāksmē tika skatīts jautājums par valsts pārvaldes cilvēkresursu politikas aktualitātēm un atbalsta funkciju centralizāciju (protokols Nr.49 36.§ 7.punkts), kā arī attiecībā uz centralizētajiem iepirkumiem noteikts šāds institūciju atbildības sadalījums :

* Aizsardzības ministrijai un Valsts militāro objektu un iepirkumu centram organizēt centralizētu degvielas iepirkumu;
* Izglītības un zinātnes ministrijai, Veselības ministrijai, Zemkopības ministrijai, augstskolām un zinātniskajiem institūtiem organizēt centralizētu laboratorijas materiālu, reaģentu un ķimikāliju iepirkumu;
* Ekonomikas ministrijai, Iepirkumu uzraudzības birojam, VRAA, nozares ekspertiem sagatavot elektroenerģijas iepirkuma dokumentus un izvērtēt iespēju veikt centralizētu elektroenerģijas iepirkumu ministriju un padotības iestāžu vajadzībām.

Tādējādi VARAM papildus norāda, ka tad, kad MK noteikumos[[16]](#footnote-17) tiks ietvertas jaunas preču grupas (piemēram, ja iepriekš minētajā Valsts sekretāru sanāksmes protokolā nosauktās preču grupas tiks noteiktas kā obligātas) vai MK noteikumos jau esošās grupas, kas šobrīd nav piekritīgas VRAA, tiks nodotas VRAA kompetencē, VRAA būs nepieciešami finanšu resursi vienā no šādiem apjomiem:

1. Ja MK noteikumos tiks ietverta jauna preču vai pakalpojumu grupa, kas nododama VRAA – VRAA būs nepieciešami finanšu resursi ne mazāk kā 1,2 cilvēka slodzei uz katru šādu grupu (1 projektu vadītājs (32.amatu saime, 11. mēnešalgu grupa, III A līmenis), kam atalgojumam nepieciešami 25 724 *euro* gadā) un 1 sistēmu analītiķis (19.4 amatu saime, 12. mēnešalgu grupa, IV līmenis), kam atalgojumam nepieciešami 29 409 *euro* gadā), kā arī 2 darba vietu izveides izmaksas 5 554 *euro* un ikgadējās uzturēšanas izmaksas 6 262 *euro*;

2. Ja VRAA tiks deleģētas MK noteikumos šobrīd jau esošās preču grupas, kas piekritīgas citām institūcijām – VRAA būs nepieciešami finanšu resursi ne mazāk kā 0,9 cilvēka slodzēm uz katru šādu grupu (1 projektu vadītājs (32.amatu saime, 11. mēnešalgu grupa, III A līmenis), kam atalgojumam nepieciešami 25 724 *euro* gadā), kā arī 1 darba vietas izveides izmaksas 2 777 *euro* un ikgadējās uzturēšanas izmaksas 3 131 *euro*;

3. Ja MK noteikumos tiks ietverta jauna preču vai pakalpojumu grupa, kas nododama citai kompetentai institūcijai, kam VRAA nodrošinās elektronisko preču un pakalpojumu kataloga tehnisko izveidi un atbalstu – VRAA būs nepieciešami finanšu resursi ne mazāk kā 0,3 cilvēka slodzēm uz vienu šādu grupu (1 sistēmu analītiķis (19.4 amatu saime, 12. mēnešalgu grupa, IV līmenis), kam atalgojumam nepieciešami 29 409 *euro* gadā), kā arī 1 darba vietas izveides izmaksas 2 777 *euro* un ikgadējās uzturēšanas izmaksas 3 131 *euro*.

Vides aizsardzības un reģionālās attīstības ministrs J. Pūce

Edgars Cīrulis, 67079076

edgars.cirulis@vraa.gov.lv

Vineta Brūvere, 67026575

vineta.bruvere@varam.gov.lv

1. <https://ec.europa.eu/docsroom/documents/15468/attachments/1/translations/en/renditions/native> [↑](#footnote-ref-2)
2. Iepirkuma procedūrām Latvijā ir šādi darbietilpīgi posmi: 1) iepirkuma procedūras nolikuma un tehniskās specifikācijas izstrāde; 2) atbilžu sagatavošana un sniegšana pretendentiem; 3) vairāku iepirkuma komisijas locekļu dalība komisijas sēdēs; 4) katra komisijas locekļa individuāli veikta piedāvājumu vērtēšana, iepirkuma procedūras rezultātu izsludināšana un izziņu pieprasīšana; 5) rezultātu apstrīdēšanas process IUB un tiesā; 6) līguma sagatavošana un noslēgšana. [↑](#footnote-ref-3)
3. Kopsummās nav iekļauti tie EIS pasūtītāji un darījumi tajās preču un pakalpojumu grupās, kurās darījumu kopsumma uz konkrēto pasūtītāju nesasniedz 10 000 *euro*. [↑](#footnote-ref-4)
4. Amata vietu skaita aprēķinos tika izmantotas 224 cilvēkdienas uz vienu amata vietu. Savukārt 224 cilvēkdienas veido 2018. gadā darba dienu skaits – 249, no kura tika atņemtas 25 atvaļinājuma darba dienas (t.sk. atvaļinājuma papildus dienas). [↑](#footnote-ref-5)
5. Šobrīd VRAA uztur divpadsmit preču grupas, no kurām medikamenti un medicīnas preces pēc šobrīd spēkā esošo vispārīgo vienošanos darbības beigām pāries Veselības ministrijas kompetencē. [↑](#footnote-ref-6)
6. Šobrīd, preču un pakalpojumu grupu ietvaros darbojas 24 e-katalogi, kuru darbību uzrauga 6 darbinieki un, ņemot vērā e-pasūtījumu apakšsistēmā esošo darījumu skaita pieauguma tendenci (ikgadējais pieaugums ir vidēji 8% gadā), VRAA šobrīd piešķirto resursu ietvaros ir ievērojama pārslodze, lai pienācīgi nodrošinātu noslēgto vispārīgo vienošanos un piesaistīto e-katalogu izpildes uzraudzību. [↑](#footnote-ref-7)
7. Veicamajos darbos ietilpst ne mazāk kā šādas aktivitātes: 1) vajadzību apzināšana un tehniskās specifikācijas izstrāde, 2) centralizēto iepirkuma procedūru rīkošana, 2) noslēgto vispārīgo vienošanos izpildes uzraudzība, 3) atbalsta sniegšana elektronisko katalogu pircējiem un piegādātājiem, 4) apmācību nodrošināšana jaunu pasūtītāju un piegādātāju lietotājiem. [↑](#footnote-ref-8)
8. Atbalsts tehniskās specifikācijas izstrādes laikā (ar mērķi turpmāk nodrošināt iespēju ievietot specifikācijas EIS-ā), uztur vienotu tiesisko bāzi (vienošanās redakcijas aktualizācija un skaidrojumi par vienošanās pielāgošanu konkrētajam iepirkumam), piešķiram tiesības lietotājiem strādāt ar katalogu, sniedzam atbalstu par EIS tehnisko izmantošanu un risinām tehniskās problēmas, kā arī nodrošinām EIS nepārtrauktu darbību un attīstību. [↑](#footnote-ref-9)
9. Eiropas Reģionālās attīstības fonda projekts „Elektronisko iepirkumu sistēmas e-konkursu un e-izsoļu funkcionalitātes attīstība” vienošanās Nr. 3DP/3.2.2.1.1/12/IPIA/CFLA/009/005 [↑](#footnote-ref-10)
10. Informatīvais ziņojums „Par darbības programmas "Infrastruktūra un pakalpojumi" papildinājuma 3.2.2.1.1.apakšaktivitātes "Informācijas sistēmu un elektronisko pakalpojumu attīstība" projekta „Elektronisko iepirkumu sistēmas e-konkursu un e-izsoļu funkcionalitātes attīstība” elektroniskās iepirkumu sistēmas darbības koncepcijas aprakstu” (izskatīts MK 2012. gada 4. septembrī) [↑](#footnote-ref-11)
11. <https://eur-lex.europa.eu/legal-content/EN/TXT/?uri=CELEX%3A32016R0007> [↑](#footnote-ref-12)
12. <https://ec.europa.eu/tools/espd/filter?lang=lv> [↑](#footnote-ref-13)
13. 4 amata vietām - no 2020. gada 1. janvāra, 4 amata vietām - no 2020. gada 1. augusta [↑](#footnote-ref-14)
14. 4 amata vietām - no 2020. gada 1. janvāra, 4 amata vietām - no 2020. gada 1. augusta [↑](#footnote-ref-15)
15. 4 amata vietas - no 2020. gada 1. janvāra, 4 amata vietas - no 2020. gada 1. augusta [↑](#footnote-ref-16)
16. MK 2017. gada 28. februāra noteikumi Nr. 108 “Publisko elektronisko iepirkumu noteikumi” [↑](#footnote-ref-17)